Betjentes sprogbrug skal være i orden, og Den Uafhængige Politiklagemyndighed (DUP) har enten kritiseret eller fundet det »uhensigtsmæssigt«, når en betjent kalder en borger for et »pattebarn«, tiltaler en kvinde som en »sindssyg kælling« eller siger til en arrestant, at »hvis man er så utilfreds, kan man jo rejse hjem«.

Det er nogle af eksemplerne, som DUP’s årsberetning for 2014 gengiver, og som borgere har henvendt sig med til klagemyndigheden.

En 17-årig kvinde blev anholdt og indbragt til politistationen. Hun havde under transporten opført sig aggressivt. Ifølge årsberetningen havde hun sparket og spyttet efter en betjent, og efter flere forgæves forsøg på at få hende til at oplyse sit navn havde den vagthavende betjent sagt, at »nu skal du fortælle mig, hvad du hedder, din luder«.